OTO ตั้ง “บัณฑิต สะเพียรชัย” นั่งรองประธานบอร์ด-เพิ่มทุนพีพี 16 บ. ขยายพอร์ตโรงไฟฟ้า
บอร์ด OTO ไฟเขียวแต่งตั้ง “บัณฑิต สะเพียรชัย” นั่งรองประธานกรรมการบริษัท มีผล 2 พ.ค.66 พร้อมอนุมัติเพิ่มทุน PP จำนวน 50 ล้านหุ้น ราคา 16 บ./หุ้น-ออกหุ้นกู้วงเงิน 2 พันล้านบาท รองรับแผนขยายพอร์ตโรงไฟฟ้า หนุนผลงานโตกระโดด
OTO แต่งตั้ง “บัณฑิต สะเพียรชัย” นั่งรองประธานบอร์ด-เล็งเพิ่มทุน “พีพี” จำนวน 50 ล้านหุ้น ราคา 16 บ./หุ้น รองรับแผนขยายพอร์ตโรงไฟฟ้า
3 พ.ค. 2566

นายคณาวุฒิ วรรทนธีรัช ประธานกรรมการบริหารและประธานเจ้าหน้าที่บริหาร บริษัท วันทูวัน คอนแทคส์ จำกัด (มหาชน) หรือ OTO เปิดเผยว่า ที่ประชุมคณะกรรมการบริษัทฯ จัดขึ้นเมื่อวันที่ 2 พฤษภาคม 2566 ที่ผ่านมา มีมติแต่งตั้งนายบัณฑิต สะเพียรชัย เข้าดำรงตำแหน่งกรรมการ แทนนายสุภสิทธิ์ รักกสิกร ที่ลาออก และอนุมัติแต่งตั้งนายบัณฑิต สะเพียรชัย ดำรงตำแหน่งรองประธานกรรมการบริษัท มีผลตั้งแต่วันที่ 2 พฤษภาคม 2566
นอกจากนี้ ที่ประชุมคณะกรรมการบริษัทฯ ยังมีมติอนุมัติการลดทุนจดทะเบียนของบริษัท จำนวน 55,000,005 บาท จากทุนจดทะเบียนจำนวน 895,000,000 บาท เป็น 839,999,995 บาท โดยการตัดหุ้นสามัญจดทะเบียนที่ยังไม่ได้จำหน่ายจำนาน 55,000,005 หุ้น มูลค่าที่ตราไว้หุ้นละ 1.00 บาท และแก้ไขเพิ่มเดิมหนังสือบริคณห์สนธิข้อ 4 เพื่อให้สอดคล้องกับการลดทุนของบริษัท
รวมทั้งพิจารณาอนุมัติการเพิ่มทุนจดทะเบียนอีกจำนวน 50,000,000 บาท จากทุนจดทะเบียนจำนวน 839,999,995 บาท เป็นทุนจดทะเบียนจำนวน 889,999,995 บาท โดยการออกหุ้นสามัญเพิ่มทุนใหม่จำนวน 50,000,000 หุ้น มูลค่าที่ตราไว้หุ้นละ 1.00 บาท และแก้ไขเพิ่มเดิมหนังสือบริคณห์สนธิข้อ 4 เพื่อให้สอดคล้องกับการเพิ่มทุนของบริษัท
ขณะเดียวกันยังอนุมัติการจัดสรรหุ้นสามัญเพิ่มทุนของบริษัท ให้แก่บุคคลในวงจำกัด (Private Placement) จำนวนไม่เกิน 50,000,000 หุ้น มูลค่าที่ตราไว้หุ้นละ 1.00 บาท ที่ราคาเสนอขายหุ้นละ 16 บาท ให้แก่บุคคล 4 รายชื่อ ประกอบด้วย 1.Capital Asia Investments PTE.LTD. จำนวน 20,000,000 หุ้น 2.นายยศวีย์ วัฒนธีระกิจจา จำนวน 20,000,000 หุ้น 3.นายนพพร วิฑูรชาติ จำนวน 5,000,000 หุ้นและ 4.นางสาวรฐา วีรพงษ์ จำนวน 5,000,000 หุ้น รวมเป็นมูลค่าทั้งสิ้นไม่เกิน 800,000,000 บาท
นอกจากนี้ ยังอนุมัติการออกและเสนอขายหุ้นกู้ของบริษัท ในวงเงินรวมไม่เกิน 2,000 ล้านบาท โดยที่ประชุมมีมติอนุมัติการเรียกประชุมวิสามัญผู้ถือหุ้น ครั้งที่ 1/2566 และกำหนดวันประชุมในวันที่ 15 มิถุนายน 2566 เวลา 14.00 น. โดยประชุมผ่านสื่ออิเล็กทรอนิกส์ และกำหนดวันกำหนดรายชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้น ครั้งที่ 1/2566 (Record Date) ในวันที่ 17 พฤษภาคม 2566 นี้
“การแต่งตั้งนายบัณฑิต สะเพียรชัย ซึ่งเป็นผู้เชี่ยวชาญด้านโรงไฟฟ้าพลังงานหมุนเวียน และเคยบริหารบริษัทยักษ์ใหญ่ด้านพลังงานหมุนเวียนของเมืองไทย ทำให้มั่นใจว่าจะช่วยผลักดันธุรกิจของ OTO ที่กำลังมุ่งสู่ Climate Tech หรือเทคโนโลยีที่ควบคุมการเปลี่ยนแปลงสภาพภูมิอากาศ ไม่ว่าจะเป็นการขยายการลงทุน EV Bike ลงทุน Carbon Credit และการขยายการลงทุนโรงไฟฟ้าพลังงานหมุนเวียน เพื่อสร้าง New S Curve ผลักดันธุรกิจของบริษัทฯเติบโตอย่างก้าวกระโดดในอนาคต” นายคณาวุฒิ กล่าวในที่สุด